text: Asylcenter på kaserne til debat i Sønderborg
  06 august 2014 kl. 11.34
  Udlændingestyrelsen vil bruge kasernen i Sønderborg som asylcenter for syriske flygtninge. DF og Venstre har indkaldt til ekstraordinært byrådsmøde onsdag aften for at stoppe planerne.
  - Det er ikke optimalt at have et asylcenter på kasernen, når det er så tæt på vores store projekt på havnen, siger Venstres gruppeformand i Sønderborg Tage Petersen til TV SYD.
  Udlændingestyrelsen har akut brug for indkvartering i hele landet til 1500 syriske flygtninge, som er kommet til landet over sommeren. Kasernen i Sønderborg har plads til 400 personer.
  - Vi er villige til at se, om vi ikke kan komme op med en bedre løsning end kasernen. Det kan fx være de almennyttige boliger, der står tomme i kommunen, siger han.
  Lige nu forhandler Udlændingestyrelsen med Forsvaret, der ejer kasernen om at leje den for minimum et år. Venstre og DF vil forsøge at få nedlagt et forbud mod udlejningen.
  